Stone soek tuis slypkans voor PGA in VSA | Netwerk24
Die Suid-Afrikaner Brandon Stone slaan Donderdag met groot ywer in die Limpopo-kampioenskap op die baan van die Euphoria-gholflandgoed af. Foto: Gallo Images
'n Sterk groep Suid-Afrikaanse spelers sal Donderdag op die baan van die Euphoria-gholflandgoed afslaan in 'n toernooi wat in samewerking met die Europese uitdaagreeks aangebied word. 'n Totale prysgeld van R3 miljoen is op die spel.
Die Kaapstadse Ope en Dimension Data Pro-Am volg die daaropvolgende naweke in die Moederstad en op Fancourt.
Die 21-jarige Wilco Nienaber is terug in die land vir die toernooi in Limpopo asook Daniel van Tonder, 'n nuwe lid van die Europese reeks.
Die land se voorste amateurspeler, Casey Jarvis, asook die opkomende ster Jayden Schaper sal Donderdag saam met die verdedigende kampioen, JC Ritchie, en die voormalige Suid-Afrikaanse Ope-kampioen James Kingston in die eerste ronde afslaan.
Stone sê hy glo die plaaslike spelers se mededinging sal hom help om lekker op dreef te kom voor die tweede major van die jaar, die PGA-kampioenskap op die Kiawah Island-baan in Suid-Carolina.
"Die spelers in die Sonskynreeks is ongelooflik goed en is volgens my van die beste in die wêreld.
"So, hierdie volgende drie weke teen ons beste spelers sal baie goeie voorbereiding voor die PGA-kampioenskap volgende maand wees."
Die volgende drie weke is 'n groot geleentheid vir die spelers in die Sonskynreeks.
Dié driemalige wenner in die Europese reeks sien uit daarna om weer mededingende gholf te speel ná 'n frustrerende tydperk, waarin hy weens die Covid-19-pandemie tuis gestrand was.
"Ek sien baie uit daarna om weer te speel. Ek het weens 'n paar probleme met visums en reisbeperkings vir 'n hele ruk nie gespeel nie.
"Ek het baie rondes sosiale gholf gespeel en ek is baie tevrede met my spel op die oomblik.
"Nou is die uitdaging om dit in 'n beroepstoernooi te laat geld. Daar sal baie spelers wees wat met groot motivering sal speel. Die volgende drie weke is 'n groot geleentheid vir die spelers in die Sonskynreeks.
"Ons het drie fantastiese toernooie agtereenvolgens by die huis op bane waarmee ons almal vertroud is.